
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Ilona Leimane kā komersantu interešu pārstāve, izskatīja rakstveida procesā strīdu starp patērētāju un sabiedrību par iegādātiem apaviem.
No lietas materiāliem izriet, ka patērētājs 2025. gada 10. oktobrī sabiedrības veikalā iegādājās sporta apavus ON Cloudflow 5 par naudas summu 171,00 EUR. Pēc preces iegādes patērētājs konstatēja preces neatbilstību līguma noteikumiem, proti, apaviem radās papēža oderes izdilums. Defekts tika konstatēts 36 dienas pēc preces iegādes. Patērētājs 2025. gada 15. novembrī vērsās pie sabiedrības ar pretenziju, lūdzot atmaksāt par preci samaksāto naudas summu. Sabiedrība 2025. gada 4. decembrī sniedza patērētājam atteikumu, norādot, ka bojājums radies mehāniskas iedarbības rezultātā. Patērētājs vēlas atgūt pilnu par preci samaksāto naudas summu.
Sabiedrība lietā ir sniegusi skaidrojumu, norādot, ka preces bojājums ir radies lietošanas laikā mehāniskas iedarbības rezultātā un ka konstatētais defekts nav uzskatāms par ražošanas defektu, līdz ar to patērētāja prasība netika apmierināta.
Komisija, izvērtējot lietā esošos materiālus, iesniegtās fotogrāfijas, secina, ka apavu abiem puspāriem kapes daļā izdilis audums. Apavi valkāti maz, defekts radies ļoti īsā laika periodā, kas liecina, ka oderei pielietots neizturīgs, nekvalitatīvas materiāls. Tik īsā periodā nevajadzētu rasties tādam izdilumam.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
 No PTAL 14.panta pirmās daļas izriet, ka prece ir līguma noteikumiem neatbilstoša, ja tā neatbilst solītajai kvalitātei un nav derīga mērķim, kādam patērētājs preci izvēlējies, 
Savukārt, atbilstoši PTAL 28. panta otrajai daļai, patērētājam ir tiesības pieprasīt, lai pārdevējs veic preces maiņu, ja iegādātā prece ir līguma noteikumiem neatbilstoša.
No lietā esošajiem dokumentiem secināms, ka iegādātie apavi bija līguma noteikumiem neatbilstoši, jo apavu oderē izmantots neatbilstošs materiāls, kurā īsā laika periodā ir izveidojušies caurumi.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 14.panta pirmo, 28.panta otro daļu,

nolemj:

apmierināt patērētāja prasību.
Sabiedrībai apmainīt apavus pret līguma noteikumiem atbilstošiem.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

